РЕГЛАМЕНТ (ЕС) 2015/166 НА КОМИСИЯТА
от 3 февруари 2015 година
за допълнение и изменение на Регламент (ЕО) № 661/2009 на Европейския парламент и на Съвета по отношение на включването на специфични процедури, методи за оценка и технически изисквания, а също и за изменение на Директива 2007/46/ЕО на Европейския парламент и на Съвета, както и на регламенти (ЕС) № 1003/2010, (ЕС) № 109/2011 и (ЕС) № 458/2011 на Комисията
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 2007/46/ЕО на Европейския парламент и на Съвета от 5 септември 2007 г. за създаване на рамка за одобрение на моторните превозни средства и техните ремаркета, както и на системи, компоненти и отделни технически възли, предназначени за такива превозни средства (Рамкова директива) (1), и по-специално член 39, параграф 2 от нея,
като взе предвид Регламент (ЕО) № 661/2009 на Европейския парламент и на Съвета от 13 юли 2009 г. относно изискванията за одобрение на типа по отношение на общата безопасност на моторните превозни средства, техните ремаркета и системи, компоненти и отделни технически възли, предназначени за тях (2), и по-специално член 14, параграф 1, букви а) и е) от него,
като има предвид, че:
(1)
Необходимо е да се определят подробни разпоредби за одобряването на типа по отношение на общата безопасност на моторните превозни средства, техните ремаркета и системи, компоненти и отделни технически възли, предназначени за тях, както и да се изяснят условията за прилагане на съответното законодателство, което е задължително съгласно Регламент (ЕО) № 661/2009.
(2)
Без да се засяга списъкът на регулаторните актове за определяне на изисквания за целите на ЕО одобряване на типа на превозните средства, определен в приложение IV към Директива 2007/46/ЕО, с Регламент (ЕО) № 661/2009 се дава възможност на производителите на превозни средства да подават заявление за одобряване на типа в съответствие с мерки за прилагане на Регламент (ЕО) № 661/2009, с които се определят изисквания в области, попадащи в обхвата на правилата на ИКЕ на ООН.
(3)
По-специално, необходимо е да се определят специфични процедури за одобряването на типа съгласно член 20 от Директива 2007/46/ЕО по отношение на нови технологии или концепции, несъвместими със съществуващите мерки за прилагане на Регламент (ЕО) № 661/2009 в области, попадащи в обхвата на правилата на ИКЕ на ООН, тъй като в момента такива разпоредби не съществуват, но са необходими.
(4)
По принцип е невъзможно да се получи одобрение на типа в съответствие с правилата на ИКЕ на ООН в случай на монтирани компоненти или отделни технически възли, имащи само валидно ЕО одобрение на типа. Това обаче би следвало да стане възможно за целите на ЕО одобряване на типа в съответствие с Регламент (ЕО) № 661/2009, основаващ се на разпоредбите от правилата на ИКЕ на ООН.
(5)
В приложение XV към Директива 2007/46/ЕО е даден списък на регулаторните актове, по отношение на които даден производител може да бъде определен за техническа служба, включително няколко директиви, които са отменени с Регламент (ЕО) № 661/2009. Поради това е необходимо да се заменят позоваванията на съответните директиви с позовавания на подходящите мерки за прилагане на Регламент (ЕО) № 661/2009.
(6)
В приложение XVI към Директива 2007/46/ЕО е даден списък на регулаторните актове, по отношение на които може да се прилага виртуално изпитване от производител или техническа служба, включително няколко директиви, които са отменени с Регламент (ЕО) № 661/2009. Поради това е необходимо да се заменят позоваванията на съответните директиви с позовавания на подходящите мерки за прилагане на Регламент (ЕО) № 661/2009.
(7)
За да се даде възможност за последователен подход при номерирането на сертификатите за ЕО одобряване на типа и маркировките за ЕО одобряване на типа, необходимо е също да се определят специфични административни разпоредби, както и система за номериране и за поставяне на маркировки съгласно Регламент (ЕО) № 661/2009.
(8)
Правилата на ИКЕ на ООН съдържат специфични разпоредби относно данните, които трябва да придружават заявлението за одобряване на типа. В контекста на предвидените по настоящия регламент процедури, тези данни за конкретни особености следва също да бъдат посочени в информационното досие (техническата документация).
(9)
Съответствието с изискванията в Директива 71/320/ЕИО на Съвета (3), отменена с Регламент (ЕО) № 661/2009, е все още задължително по отношение на резервните комплекти спирачни накладки, но като алтернативна възможност се приема съответствие с изискванията в Правило № 90 на ИКЕ на ООН (4). Необходимо е да бъдат определени подробни разпоредби, включително подходящи предходни разпоредби, по отношение на замяната на комплекти спирачни накладки, накладки за барабанни спирачки, спирачни дискове и спирачни барабани за моторни превозни средства и техните ремаркета, в съответствие с Правило № 90 на ИКЕ на ООН.
(10)
По отношение на превозните средства от категория N, съгласно член 6, параграф 4 от Регламент (ЕО) № 661/2009 кабината на превозното средство или пространството, предназначено за водача и пътниците, трябва да бъдат достатъчно здрави за да осигуряват защита на пътниците в случай на сблъсък, като се взема предвид Правило № 29 на ИКЕ на ООН (5). За тази цел това правило трябва да бъде включено в списъка на правилата на ИКЕ на ООН, които трябва задължително да се прилагат.
(11)
След приемането на Директива 2010/19/ЕС на Комисията (6) е необходимо да се актуализира таблицата в приложение I към Регламент (ЕО) № 661/2009, в която е определено приложното поле на изискванията, посочени в член 5, параграфи 1 и 2 от този регламент.
(12)
Някои допълнителни изисквания относно здравината на кабината, следенето на налягането в гумите, усъвършенствана система за аварийно спиране, предупреждение при напускане на лентата за движение, индикатор за смяна на предавката и електронно управление на стабилността, които са определени в Регламент (ЕО) № 661/2009, не са включени в таблицата в приложение I, но въпреки това би следвало да се прилагат за целите на одобряването на типа.
(13)
Списъкът на правилата на ИКЕ на ООН, които се прилагат задължително, посочен в приложение IV към Регламент (ЕО) № 661/2009, се актуализира често с оглед да отразява текущото положение по отношение на измененията, които се правят в съответните правила на ИКЕ на ООН.
(14)
Този списък следва да бъде допълнен с информация, изясняваща при какви условия съществуващите ЕО одобрения на типа, издадени въз основа на директиви, отменени с Регламент (ЕО) № 661/2009, продължават да бъдат валидни за някои превозни средства, компоненти и отделни технически възли.
(15)
Необходимо е да бъде преразгледан Регламент (ЕС) № 1003/2010 на Комисията (7), отнасящ се за мястото за монтиране и закрепване на задните регистрационни табели, за да се вземат предвид някои специфични конструктивни оформления на превозни средства.
(16)
Необходимо е да бъде изменен Регламент (ЕС) № 109/2011 на Комисията (8), отнасящ се за системите срещу пръски, за да се актуализира позоваването към Регламента на Комисията, отнасящ се за калниците, а също и защото последно цитираният регламент е приложим за допълнителни категории превозни средства.
(17)
Необходимо е да бъде адаптиран към техническия прогрес Регламент (ЕС) № 458/2011 на Комисията (9), отнасящ се за монтирането на гумите, по отношение на незадължителното резервно колело за превозните средства от категория N1, предвидено в Правило № 64 на ИКЕ на ООН (10).
(18)
В приложение XI към Директива 2007/46/ЕО, което съдържа списък на регулаторните актове по отношение на превозните средства със специално предназначение, е необходимо да бъдат преразгледани две позиции, отнасящи се за изискванията към нивото на шум на превозните средства, така че приложимите изисквания да са в съответствие с прилаганите преди това разпоредби.
(19)
Мерките, предвидени в настоящия регламент, са в съответствие със становището на Техническия комитет по моторните превозни средства,
ПРИЕ НАСТОЯЩИЯ РЕГЛАМЕНТ:
Член 1
Предмет
1. В настоящия регламент са определени подробни правила относно специфичните процедури, техническите изисквания и изпитванията за одобряване на типа на превозни средства от категории M, N и O, както и на компоненти и отделни технически възли, предназначени за такива превозни средства.
2. Също така с настоящия регламент се изменят някои приложения към Директива 2007/46/ЕО, с оглед те да бъдат адаптирани към техническия прогрес и да се определят съответни процедури, даващи възможност за одобряване на типа, както следва:
-
на нови технологии или концепции, в съответствие с член 20 от Директива 2007/46/ЕО,
-
на системи на превозни средства в случаи, при които се прилагат компоненти и отделни технически възли с маркировка за ЕО одобряване на типа вместо такива с маркировка за ИКЕ за одобряване на типа, в контекста на мерките за прилагане на Регламент (ЕО) № 661/2009, с които се определят изисквания в области, попадащи в обхвата на правилата на ИКЕ на ООН,
-
в случаите, при които производител е определен за техническа служба в съответствие с приложение XV към Директива 2007/46/ЕО, както и
-
в случаите, при които се прилага виртуално изпитване в съответствие с приложение XVI към Директива 2007/46/ЕО.
Член 2
Заявление за ЕО одобряване на типа
1. Производителят или неговият представител подава до органа по одобряване на типа заявление, съставено в съответствие с разпоредбите в настоящия регламент.
2. Заявлението за ЕО одобряване на типа след провеждането на една или повече от процедурите по член 1, параграф 2 от настоящия регламент трябва да включва информационно досие (техническа документация), съдържащо данните, изисквани съгласно мерките за прилагане на Регламент (ЕО) № 661/2009, с които се определят изисквания в области, попадащи в обхвата на правилата на ИКЕ на ООН, и трябва да бъде съставено в съответствие с посоченото в приложение I към Директива 2007/46/ЕО.
3. Органът по одобряване на типа потвърждава, че смята заявлението за пълно.
4. За всички компоненти или отделни технически възли, имащи ЕО одобрение на типа или одобрение на типа съгласно изискванията на ИКЕ на ООН, които са монтирани в дадено превозно средство или са включени във втори компонент или отделен технически възел, не е необходимо да бъдат изцяло описани в информационния документ (списъка с данни), ако номерата на одобрението на типа и маркировките са посочени в информационния документ и в съответните сертификати за одобрение на типа, и на техническата служба се предоставят съответните сертификати за одобрение на типа с приложени информационни пакети (технически досиета).
5. Компонентите и отделните технически възли, които имат валидна маркировка за ЕО одобряване на типа, се приемат дори и в случаите, при които се използват вместо компоненти и отделни технически възли, за които се изисква да имат маркировка на ИКЕ за одобряване на типа, в контекста на мерките за прилагане на Регламент (ЕО) № 661/2009, с които се определят изисквания в области, попадащи в обхвата на правилата на ИКЕ на ООН.
Член 3
Одобряване на типа
1. Когато типът на превозно средство, компонент или отделен технически възел, представени за одобряване, отговаря на съответните технически предписания и мерки за осигуряване на съответствие на продукцията с правилата на ИКЕ на ООН, които са задължителни съгласно Регламент (ЕО) № 661/2009, и когато заявителят е изпълнил съответните изисквания, определени в член 2 от настоящия регламент, органът по одобряване на типа издава ЕО одобрение на типа в съответствие с член 13, параграф 15, буква а) от Регламент (ЕО) № 661/2009, и издава номер на одобрение на типа в съответствие със системата за номериране по приложение VII от Директива 2007/46/ЕО.
2. Държава членка не може да определи същия номер за друг тип превозно средство, компонент или отделен технически възел.
3. За целите по параграф 1 органът по одобряване на типа издава сертификат за ЕО одобряване на типа, съставен в съответствие с образеца, посочен в част 2 от приложение I в случай на одобряване на тип превозно средство, компонент или отделен технически възел, включващи нови технологии или нови концепции, несъвместими с правилата на ИКЕ на ООН, или посочен в част 3 от приложение I в случай на одобряване на тип превозно средство, компонент или отделен технически възел, съответстващи на съществените технически изисквания в правилата на ИКЕ на ООН и/или в случай на провеждане на собствени изпитвания и/или виртуални изпитвания.
Член 4
Нови технологии или нови концепции, несъвместими с актовете за прилагане на Регламент (ЕО) № 661/2009, попадащи в обхвата на правила на ИКЕ на ООН
1. В случаите, при които дадена държава членка е оправомощена да издаде ЕО одобрение на типа на превозно средство по отношение на система, компонент или отделен технически възел в съответствие с член 20 от Директива 2007/46/ЕО, се следва процедурата, определена в параграфи 2 - 5.
2. Органът по одобряване на типа издава ЕО одобрение на типа в съответствие с член 3 от настоящия регламент и издава номер на одобрение на типа в съответствие със системата за номериране по приложение VII от Директива 2007/46/ЕО.
3. Органът по одобряване на типа издава сертификат за ЕО одобряване на типа, съставен в съответствие с образеца, посочен в част 2 от приложение I, с приложен към него попълнен формуляр за съобщение, съответстващ на съответния образец в прилаганото правило на ИКЕ на ООН, като графата за съответния номер на одобрение на типа съгласно изискванията на ИКЕ на ООН се оставя непопълнена.
4. Допълнително към сертификата за одобряване на типа и формуляра за съобщение по параграф 3 от настоящия член се прилага информационното досие (техническата документация) по член 2.
5. В случаите, при които това е приложимо, в сертификата за одобряване на типа по параграф 3 от настоящия член, се представя образец на маркировката за ЕО одобряване на типа в съответствие с допълнението към приложение VII към Директива 2007/46/ЕО.
Член 5
Провеждане на собствени изпитвания
1. В съответствие с член 11, параграф 1 и член 41, параграф 6 от Директива 2007/46/ЕО и приложения V и XV към нея, производител може да бъде определен за техническа служба. Общите условия, на които трябва да отговаря определянето на производител за техническа служба, са посочени в допълнението към приложение XV към Директива 2007/46/ЕО. Предписанията се прилагат както са изменени с настоящия регламент и се следва процедурата, определена в параграфи 2 - 5.
2. Органът по одобряване на типа издава ЕО одобрение на типа в съответствие с член 3 от настоящия регламент и издава номер на одобрение на типа в съответствие със системата за номериране по приложение VII към Директива 2007/46/ЕО.
3. Органът по одобряване на типа издава сертификат за ЕО одобряване на типа, съставен в съответствие с образеца, посочен в част 3 от приложение I, с приложен към него попълнен формуляр за съобщение, съответстващ на съответния образец в прилаганото правило на ИКЕ на ООН, като графата за съответния номер на одобрение на типа съгласно изискванията на ИКЕ на ООН се оставя непопълнена.
4. Допълнително към сертификата за одобряване на типа и формуляра за съобщение по параграф 3 от настоящия член се прилага информационното досие (техническата документация) по член 2.
5. В случаите, при които това е приложимо, в сертификата за одобряване на типа по параграф 3 от настоящия член се представя образец на маркировката за ЕО одобряване на типа в съответствие с допълнението към приложение VII към Директива 2007/46/ЕО.
Член 6
Виртуално изпитване
1. В съответствие с член 11, параграф 4 от Директива 2007/46/ЕО и приложение XVI към нея са разрешени методи за виртуално изпитване, при условие че са изпълнени предписанията, посочени в допълненията към приложение XVI към Директива 2007/46/ЕО. Предписанията се прилагат както са изменени с настоящия регламент и се следва процедурата, определена в параграфи 2 - 5.
2. Органът по одобряване на типа издава ЕО одобрение на типа в съответствие с член 3 от настоящия регламент и издава номер за одобрение на типа в съответствие със системата за номериране по приложение VII към Директива 2007/46/ЕО.
3. Органът по одобряване на типа издава сертификат за ЕО одобряване на типа, съставен в съответствие с образеца, посочен в част 3 от приложение I, с приложен към него попълнен формуляр за съобщение, съответстващ на съответния образец в прилаганото правило на ИКЕ на ООН, като графата за съответния номер на одобрение на типа съгласно изискванията на ИКЕ на ООН се оставя непопълнена.
4. Допълнително към сертификата за одобряване на типа и формуляра за съобщение по параграф 3 от настоящия член се прилага информационното досие (техническата документация) по член 2.
5. В случаите, при които това е приложимо, в сертификата за одобряване на типа по параграф 3 от настоящия член се представя образец на маркировката за ЕО одобряване на типа в съответствие с допълнението към приложение VII към Директива 2007/46/ЕО.
Член 7
Резервни комплекти спирачни накладки, резервни спирачни дискове и резервни спирачни барабани
1. Считано от 1 ноември 2014 г., Правило № 90 на ИКЕ на ООН се прилага за целите на продажбата и пускането в употреба на нови резервни комплекти спирачни накладки по отношение на типовете превозни средства от категория M1 с допустима максимална маса, ненадвишаваща 3,5 тона, категория M2 с допустима максимална маса, ненадвишаваща 3,5 тона, и категории N1, O1 и O2, за които е издадено одобрение на типа на превозното средство в съответствие с Директива 71/320/ЕИО, Правило № 13 на ИКЕ на ООН или Правило № 13-Н на ИКЕ на ООН, на или след 7 април 1998 г.
2. Считано от 1 ноември 2014 г., Правило № 90 на ИКЕ на ООН се прилага за целите на продажбата и пускането в употреба на нови резервни комплекти спирачни накладки по отношение на типовете превозни средства от категория M1 с допустима максимална маса, надвишаваща 3,5 тона, категория M2 с допустима максимална маса, надвишаваща 3,5 тона, и категории M3, N2, N3, O3 и O4, за които е издадено одобрение на типа на превозното средство в съответствие с Правило № 13 на ИКЕ на ООН или Правило № 13-Н на ИКЕ на ООН, на или след 1 ноември 2014 г.
3. Считано от 1 ноември 2016 г., Правило № 90 на ИКЕ на ООН се прилага за целите на продажбата и пускането в употреба на нови резервни спирачни дискове и барабани по отношение на типовете превозни средства от категории M1 и N1, за които е издадено одобрение на типа на превозното средство в съответствие с Правило № 13 на ИКЕ на ООН или Правило № 13-Н на ИКЕ на ООН, на или след 1 ноември 2016 г.
4. Считано от 1 ноември 2014 г., Правило № 90 на ИКЕ на ООН се прилага за целите на продажбата и пускането в употреба на нови резервни спирачни дискове по отношение на типовете превозни средства от категории M2, M3, N2 и N3, за които е издадено одобрение на типа превозно средство в съответствие с Правило № 13 на ИКЕ на ООН, на или след 1 ноември 2014 г.
5. Считано от 1 ноември 2016 г., Правило № 90 на ИКЕ на ООН се прилага за целите на продажбата и пускането в употреба на нови резервни спирачни барабани по отношение на типовете превозни средства от категории M2, M3, N2 и N3, за които е издадено одобрение на типа превозно средство в съответствие с Правило № 13 на ИКЕ на ООН, на или след 1 ноември 2016 г.
6. Считано от 1 ноември 2016 г., Правило № 90 на ИКЕ на ООН се прилага за целите на продажбата и пускането в употреба на нови резервни спирачни дискове и барабани по отношение на типовете превозни средства от категории О1 и О2, за които е издадено одобрение на типа превозно средство в съответствие с Правило № 13 на ИКЕ на ООН, на или след 1 ноември 2016 г.
7. Считано от 1 ноември 2014 г., Правило № 90 на ИКЕ на ООН се прилага за целите на продажбата и пускането в употреба на нови резервни спирачни дискове по отношение на типовете превозни средства от категории О3 и О4, за които е издадено одобрение на типа на превозното средство в съответствие с Правило № 13 на ИКЕ на ООН, на или след 1 ноември 2014 г.
8. Считано от 1 ноември 2016 г., Правило № 90 на ИКЕ на ООН се прилага за целите на продажбата и пускането в употреба на нови резервни спирачни барабани по отношение на типовете превозни средства от категории О3 и О4, за които е издадено одобрение на типа на превозното средство в съответствие с Правило № 13 на ИКЕ на ООН, на или след 1 ноември 2016 г.
Член 8
Здравина на кабината на товарните превозни средства
1. Считано от 30 януари 2017 г., националните органи трябва да отказват, на основания, свързани със защитата на пътниците в кабината на товарно превозно средство, да издават ЕО одобрение на типа или национално одобрение на типа по отношение на нови типове превозни средства от категория N, които не отговарят на разпоредбите в Правило № 29 на ИКЕ на ООН.
2. Считано от 30 януари 2021 г., националните органи трябва, на основания, свързани със защитата на пътниците в кабината на товарно превозно средство, да считат сертификатите за съответствие за невалидни за целите по член 26 от Директива 2007/46/ЕО и да забраняват регистрацията, продажбата и пускането в употреба на превозни средства от категория N, които не отговарят на разпоредбите в Правило № 29 на ИКЕ на ООН.
Член 9
Изменения на Регламент (ЕО) № 661/2009
1. Приложение I към Регламент (ЕО) № 661/2009 се изменя в съответствие с приложение II към настоящия регламент.
2. Приложение IV към Регламент (ЕО) № 661/2009 се заменя с текста в приложение III към настоящия регламент.
Член 10
Изменения на Директива 2007/46/ЕО
Приложения I, IV, VII, XI, XV и XVI към Директива 2007/46/ЕО се изменят в съответствие с приложение IV към настоящия регламент.
Член 11
Изменения на Регламент (ЕС) № 1003/2010
Приложение II към Регламент (ЕС) № 1003/2010 се изменя в съответствие с приложение V към настоящия регламент.
Член 12
Изменения на Регламент (ЕС) № 109/2011
1. Член 1 се заменя със следното:
„Член 1
Приложно поле
Настоящият регламент се прилага за превозните средства от категории N и О, както са определени в приложение II към Директива 2007/46/ЕО, както и за системите срещу пръски, предназначени за монтиране на превозни средства от категории N и О.“
2. Приложения I и IV към Регламент (ЕС) № 109/2011 се изменят в съответствие с приложение VI към настоящия регламент.
Член 13
Изменения на Регламент (ЕС) № 458/2011
Приложение I към Регламент (ЕС) № 458/2011 се изменя в съответствие с приложение VII към настоящия регламент.
Член 14
Влизане в сила
Настоящият регламент влиза в сила на двадесетия ден след деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 3 февруари 2015 година.